Πρόγραμμα της ΕΕ για την πρόληψη και την καταπολέμηση της παράνομης εμπορίας συμβατικών όπλων

Δεύτερη ετήσια έκθεση

(2000/C 15/01)

ΕΙΣΑΓΩΓΗ

Το πρόγραμμα της ΕΕ για την πρόληψη και την καταπολέμηση της παράνομης εμπορίας συμβατικών όπλων εγκρίθηκε από το Συμβούλιο Γενικών Υποθέσεων στις 26 Ιουνίου 1997.

Το πρόγραμμα αποσκοπεί να αντιμετωπίσει το πρόβλημα της παράνομης εμπορίας συμβατικών όπλων, και ιδιαίτερα των φορητών όπλων, τόσο στο εσωτερικό της Ευρωπαϊκής Ένωσης όσο και σε χώρες που θίγονται από την παράνομη εμπορία φορητών όπλων. Το πρόγραμμα χωρίζεται σε τρία κύρια μέρη. Το πρώτο μέρος προτείνει την υιοθέτηση ενισχυμένης αστυνομικής συνεργασίας και βελτίωση της ανταλλαγής πληροφοριών για την παράνομη εμπορία. Το δεύτερο μέρος ενθαρρύνει την Ευρωπαϊκή Κοινότητα και τα κράτη μέλη της να βοηθήσουν άλλες χώρες στην πρόληψη και καταπολέμηση της παράνομης εμπορίας όπλων, π.χ. με την ενίσχυση της νομοθεσίας και των διοικητικών μέτρων για τη ρύθμιση και την εποπτεία των μεταφορών όπλων, και τη διάθεση επαρκούς αριθμού κατάλληλα εκπαιδευμένων αστυνομικών και τελωνειακών υπαλλήλων για την επιβολή της εθνικής νομοθεσίας ελέγχου των εξαγωγών όπλων. Το τρίτο μέρος του προγράμματος αναφέρει τρόπους με τους οποίους η Ευρωπαϊκή Κοινότητα και τα κράτη μέλη της μπορούν να βοηθήσουν θιγόμενες χώρες, ιδίως σε καταστάσεις μετά από συγκρούσεις, να καταστείλουν την παράνομη κυκλοφορία και εμπορία όπλων, π.χ. οργανώνοντας τη συλλογή όπλων και προγράμματα εξαγοράς και καταστροφής, και οργανώνοντας εκπαιδευτικά προγράμματα για να καταστήσουν γνωστές στον τοπικό πληθυσμό τις αρνητικές επιπτώσεις της παράνομης εμπορίας φορητών όπλων.

Κατά τη διάρκεια του δεύτερου έτους εφαρμογής του, τα κράτη μέλη της Ευρωπαϊκής Ένωσης ασχολήθηκαν δραστήρια με την εφαρμογή των κατευθυντήριων γραμμών του προγράμματος της ΕΕ για την πρόληψη και την καταπολέμηση της παράνομης εμπορίας συμβατικών όπλων και με τη διάδοση των αρχών του.

Οι συνδεδεμένες χώρες της Κεντρικής και Ανατολικής Ευρώπης και η Κύπρος και οι χώρες της ΕΖΕΣ που είναι μέλη του ΕΟΧ συντάχθηκαν με το πρόγραμμα αυτό.

Κατά τη διάρκεια του δεύτερου έτους του προγράμματος, η Ευρωπαϊκή Ένωση και τα κράτη μέλη ανέλαβαν τις ακόλουθες δράσεις:

1. Καταπολέμηση της παράνομης εμπορίας όπλων τόσο στο εσωτερικό όσο και κατά την είσοδο στην Ευρωπαϊκή Ένωση

- Προκειμένου να ενισχυθεί ο εθνικός συντονισμός και η ανταλλαγή πληροφοριών στον τομέα της παράνομης εμπορίας συμβατικών όπλων, το Βέλγιο συνέστησε διυπουργική επιτροπή, η οποία είναι πλέον πλήρως λειτουργική. Τα σημαντικότερα σημεία της ημερήσιας διάταξής της είναι τα προβλήματα που σχετίζονται με τον έλεγχο των ενδοκοινοτικών μεταφορών στρατιωτικού υλικού, τα προβλήματα αρμοδιότητας μεταξύ υπουργείων όσον αφορά το χειρισμό των παράνομων μεταφορών, η δυνατότητα παράνομων δραστηριοτήτων στον τομέα των αδειών και πιστοποιητικών εξαγωγής, και η εκπόνηση πρωτοκόλλου για την ανταλλαγή πληροφοριών μεταξύ των διαφόρων υπηρεσιών.

- Και η Σουηδία συνέστησε ειδική ομάδα, η οποία απαρτίζεται από εκπροσώπους των διαφόρων αρχών που δραστηριοποιούνται στον τομέα των μεταφορών όπλων, δηλαδή της Τελωνειακής Υπηρεσίας, της Υπηρεσίας Ασφαλείας (Αστυνομία), της Στρατιωτικής Υπηρεσίας Πληροφοριών και του Ραδιοφωνικού Ινστιτούτου Ενόπλων Δυνάμεων. Η ομάδα αυτή συνεδριάζει τακτικά κάθε μήνα για να συζητήσει θέματα κοινού ενδιαφέροντος και να ενισχύσει τη μεταξύ τους συνεργασία.

- Οι Κάτω Χώρες συνέστησαν μια διυπηρεσιακή ομάδα για την πρόληψη και την καταπολέμηση της παράνομης εμπορίας συμβατικών όπλων, ύστερα από σχετική σύσταση του προγράμματος της ΕΕ. Η ομάδα αυτή απαρτίζεται από εκπροσώπους των Υπουργείων Δικαιοσύνης, Εσωτερικών, Άμυνας, Εμπορίου και Εξωτερικών. Οι κυριότεροι στόχοι της ομάδας είναι η δημιουργία δικτύου αρμοδίων, η προαγωγή της ανταλλαγής πληροφοριών και ο συντονισμός της ολλανδικής θέσης στο πλαίσιο διαφόρων διεθνών οργανισμών που ασχολούνται με την παράνομη εμπορία όπλων.

- Η Γαλλία συνέστησε ομάδα η οποία ασχολείται με τον ελαφρό οπλισμό και τα φορητά όπλα. Η ομάδα αυτή απαρτίζεται από εκπροσώπους των Υπουργείων Εσωτερικών, Άμυνας, Εξωτερικών, Δικαιοσύνης και Οικονομικών, καθώς και της Γενικής Γραμματείας Εθνικής Άμυνας (SGDN). Η ομάδα ασχολείται με το θέμα αυτό με ευρεία προοπτική, ιδίως για την καταπολέμηση της παράνομης εμπορίας. Η ομάδα συνεδριάζει τακτικά και άρχισε να συνεργάζεται με γαλλικούς μη κυβερνητικούς οργανισμούς (ΜΚΟ) που είναι μέλη του Διεθνούς Δικτύου Δράσης για τα Φορητά Όπλα (IANSA).

- Η Φινλανδία εκπαιδεύει τελωνειακούς υπαλλήλους των παραμεθόριων περιοχών για να αναπτύξουν τις διοικητικές πρακτικές τους και τις γνώσεις τους όσον αφορά τις διαδικασίες που σχετίζονται με τις μεταφορές όπλων και τον έλεγχο των συνόρων.

- Η ομάδα "Αστυνομική Συνεργασία της ΕΕ" ενέκρινε ένα σχέδιο αστυνόμευσης των οδών για την καταπολέμηση της παράνομης εμπορίας πυροβόλων όπλων εντός των κρατών μελών. Το σχέδιο αυτό βασίζεται σε ένα πιλοτικό σχέδιο της ομάδας πυροβόλων όπλων και πυρομαχικών του Σένγκεν.

2. Καταπολέμηση της παράνομης εμπορίας όπλων σε άλλες περιοχές

Η ομάδα "Εξαγωγές Συμβατικών Όπλων" του Συμβουλίου (COARM) συμφώνησε ότι, αρχικά, τα κράτη μέλη πρέπει να επικεντρώσουν το δεύτερο και το τρίτο μέρος του προγράμματος στη μεσημβρινή Αφρική. Ωστόσο, στη βοήθεια που παρέχουν τα κράτη μέλη, έχουν περιληφθεί και άλλες προβληματικές περιοχές.

- Έχοντας υπόψη την απόφαση 1209 (1998) του Συμβουλίου Ασφαλείας των Ηνωμένων Εθνών για την κατάσταση στην Αφρική και την παράνομη διακίνηση όπλων προς και εντός της Αφρικής, και υπενθυμίζοντας τον κώδικα συμπεριφοράς της ΕΕ όσον αφορά τις εξαγωγές όπλων και την κοινή δράση της ΕΕ για τα φορητά όπλα, η Προεδρία της ΕΕ εξέδωσε, στις 18 Ιουνίου 1999, δήλωση εξ ονόματος της ΕΕ για το εμπόριο όπλων προς και εντός της περιοχής των Μεγάλων Λιμνών. Στη δήλωση αυτή, η ΕΕ εκφράζει την ανησυχία της για τη ροή όπλων προς την περιοχή και διαδηλώνει τη δέσμευσή της για την υποστήριξη των προσπαθειών επίλυσης των διαφορών και διατήρησης της ειρήνης, τονίζοντας ότι, κατά την αναζήτηση μακροπρόθεσμου διακανονισμού των συγκρούσεων, πρέπει να δοθεί υψηλή προτεραιότητα στη λήψη μέτρων με τα οποία θα αναχαιτισθούν οι προμήθειες όπλων, η παράνομη κυκλοφορία τους και το λαθρεμπόριο με το οποίο χρηματοδοτούνται.

- Τα κράτη μέλη της Ευρωπαϊκής Ένωσης υπέβαλαν από κοινού τις αποφάσεις της Γενικής Συνέλευσης των Ηνωμένων Εθνών 53/77Ε "για τη σύγκληση διεθνούς διάσκεψης για το παράνομο εμπόριο όπλων κάθε μορφής το αργότερο το 2001" (στην οποία έδωσαν επίσης κοινή απάντηση), και 53/77Τ για την παράνομη εμπορία φορητών όπλων.

- Με το ψήφισμα του Συμβουλίου Ανάπτυξης της ΕΕ για τα φορητά όπλα και τον ελαφρό οπλισμό, το οποίο εκδόθηκε στις 21 Μαΐου 1999, συνιστάται στην Κοινότητα και τα κράτη μέλη της να αποδίδουν ιδιαίτερη προσοχή στην καταπολέμηση της παράνομης εμπορίας των φορητών όπλων, μεταξύ άλλων, στον τομέα της αναπτυξιακής συνεργασίας.

- Η Σουηδία και η Φινλανδία, μεταξύ άλλων, χορήγησαν οικονομική ενίσχυση στο Ινστιτούτο Ερευνών Αφοπλισμού των Ηνωμένων Εθνών, στη Γενεύη, και στο Ινστιτούτο Διεθνών Μελετών του Μοντερέι της Καλιφόρνιας για τη σύσταση προπαρασκευαστικής επιτροπής για μια παγκόσμια εκστρατεία για τα φορητά όπλα και τον ελαφρό οπλισμό. Στο Ινστιτούτο αυτό χορήγησαν οικονομική ενίσχυση και το Βέλγιο και οι Κάτω Χώρες.

- Το Ηνωμένο Βασίλειο χορήγησε οικονομική ενίσχυση στο νοτιοαφρικανικό ΜΚΟ "Ινστιτούτο Μελετών Ασφαλείας" για ένα σχέδιο εκπόνησης νομοθεσίας για τη Νότια Αφρική ύστερα από τις συζητήσεις της Βιέννης σχετικά με την παράνομη εμπορία όπλων. Οι Κάτω Χώρες χορήγησαν επίσης οικονομική ενίσχυση, τόσο στο ινστιτούτο αυτό όσο και στο σχετικό "πρόγραμμα εφαρμογής".

- Οι Κάτω Χώρες και το Βέλγιο χρηματοδοτούν ένα μακροπρόθεσμο σχέδιο για την "Αντιμετώπιση της διάδοσης του ελαφρού οπλισμού: εμβάθυνση της συνεργασίας μεταξύ των κρατών μελών της ΕΕ και των συνδεδεμένων χωρών" που έχουν υποβάλει διάφοροι μη κυβερνητικοί οργανισμοί.

- Τα μέλη της ΕΕ εξέφρασαν την ικανοποίησή τους για το μορατόριουμ των εισαγωγών, των εξαγωγών και της κατασκευής ελαφρού οπλισμού της Οικονομικής Κοινότητας των Δυτικοαφρικανικών Κρατών (ECOWAS), πολλοί δε εταίροι, συμπεριλαμβανομένων του Βελγίου, των Κάτω Χωρών, του Ηνωμένου Βασιλείου, της Σουηδίας και της Γαλλίας, έχουν στηρίξει οικονομικά το μορατόριουμ. Το Ηνωμένο Βασίλειο υποστηρίζει την ανάπτυξη ικανοτήτων της Γραμματείας της ECOWAS για τη διαχείριση του μορατόριουμ. Επίσης, το Ηνωμένο Βασίλειο χρηματοδότησε ορισμένα σεμινάρια για τη διάδοση του "Μηνύματος του Μαλί" στην περιοχή και διαχειρίζεται ορισμένα σχέδια για την ειρήνευση και την πρόληψη συγκρούσεων στη Δυτική Αφρική. Για να βοηθήσει τα κράτη της υποπεριοχής αυτής, η Γαλλία εφαρμόζει ένα πρόγραμμα συνεργασίας που αποσκοπεί στην καταπολέμηση της παράνομης εμπορίας και της διασυνοριακής εγκληματικότητας στη Δυτική Αφρική.

- Η Πορτογαλία συγχρηματοδότησε ένα σεμινάριο για την παγίωση της ειρήνης μέσω του αφοπλισμού, το οποίο διοργανώθηκε στη Λιμπρεβίλ τον Ιούνιο του 1998.

- Η Σουηδία χορήγησε οικονομική ενίσχυση στο Περιφερειακό Κέντρο Αφοπλισμού των Ηνωμένων Εθνών, που είναι εγκατεστημένο στη Λίμα, προς υποστήριξη των εθνικών και διεθνών θεσμικών οργάνων της περιοχής για την καταπολέμηση της παράνομης εμπορίας, για την ενίσχυση της εθνικής ικανότητας για την καταπολέμηση της εμπορίας αυτής και για την αξιολόγηση των σχετικών ενεργειών, καθώς και σε ένα σχέδιο για τη δημιουργία περιφερειακού "συντονιστικού γραφείου" ("clearing house") για την καταπολέμηση της παράνομης εμπορίας όπλων. Επίσης, η Σουηδία χορήγησε οικονομική ενίσχυση σε έναν ΜΚΟ για τις δραστηριότητές του που σχετίζονται με την εφαρμογή του προγράμματος της ΕΕ για την πρόληψη και την καταπολέμηση της παράνομης εμπορίας και του κώδικα συμπεριφοράς της ΕΕ που αποσκοπεί στην ενίσχυση των συλλογικών προσπαθειών της ΕΕ και των συνδεδεμένων χωρών για την αντιμετώπιση της παράνομης εμπορίας συμβατικών όπλων στην Κεντρική και την Ανατολική Ευρώπη.

- Στη Μεσημβρινή Αφρική, το Ινστιτούτο Μελετών Ασφαλείας και ένας ΜΚΟ διοργάνωσαν, το Μάιο του 1998, διάσκεψη για την "Ανάπτυξη του ελέγχου των όπλων και της παράνομης εμπορίας" κατά την οποία υιοθετήθηκε περιφερειακό πρόγραμμα δράσης για τα φορητά όπλα και τον ελαφρό οπλισμό και την παράνομη εμπορία όπλων. Η Υπουργική Διάσκεψη EE-SADC, που πραγματοποιήθηκε στη Βιέννη το Νοέμβριο του 1998, συμφώνησε για τα συμπεράσματα της διάσκεψης και τα ληπτέα μέτρα.

- Η ΕΕ υποστηρίζει τη μεγαλύτερη διαφάνεια των διεθνών μεταφορών όπλων, ιδίως μέσω της υποβολής των σχετικών στοιχείων στο Μητρώο Συμβατικών Όπλων των Ηνωμένων Εθνών. Η ΕΕ προέβη σε διάφορα διαβήματα για να παροτρύνει όλα τα κράτη μέλη των Ηνωμένων Εθνών να υποβάλουν εγκαίρως τα πλήρη εθνικά στοιχεία τους στο Μητρώο των Ηνωμένων Εθνών.

- Η ΕΕ άρχισε διάλογο σχετικά με τα φορητά όπλα σε διάφορες περιοχές, τόσο για να διευρυνθεί η πολιτική υποστήριξη των βασικών αρχών και μέτρων που πρέπει να εφαρμόζονται μέσω περιφερειακών και σταδιακών προσεγγίσεων και μέσω παγκόσμιων προσπαθειών, όσο και λόγω της συνεισφοράς της ΕΕ σε συγκεκριμένες δράσεις στον τομέα των φορητών όπλων.

- Το Μάιο του 1996, η Επιτροπή Αφοπλισμού των Ηνωμένων Εθνών ενέκρινε "Κατευθυντήριες γραμμές για τις διεθνείς μεταφορές όπλων", οι οποίες συνιστούν τις πρώτες προσπάθειες συμβολής στην επίλυση του προβλήματος της παράνομης εμπορίας όπλων και οι οποίες αντιμετωπίζουν το πρόβλημα κατά σφαιρικό τρόπο και ενθαρρύνουν τις περαιτέρω διεθνείς πρωτοβουλίες. Επίσης, η ΕΕ εκφράζει την ικανοποίησή της για την έκδοση, από την Επιτροπή Αφοπλισμού των Ηνωμένων Εθνών, τον περασμένο Απρίλιο, κατευθυντήριων γραμμών για τον έλεγχο και τον περιορισμό των συμβατικών όπλων και για τον αφοπλισμό, με ιδιαίτερη έμφαση στην παγίωση της ειρήνης.

3. Σεμινάρια που διοργανώθηκαν στο πλαίσιο του προγράμματος της ΕΕ για την παράνομη εμπορία:

- Η Διάσκεψη των Βρυξελλών για το βιώσιμο αφοπλισμό με στόχο τη βιώσιμη ανάπτυξη, η οποία πραγματοποιήθηκε τον Οκτώβριο του 1998, ζητά να ενσωματωθούν, σε όλες τις πτυχές ενός διεθνούς προγράμματος δράσης για τον πρακτικό αφοπλισμό και την ειρήνευση, μέτρα για την καταπολέμηση της παράνομης εμπορίας όπλων (η "Αίτηση των Βρυξελλών για Δράση"). Η Σουηδία και οι Κάτω Χώρες χρηματοδότησαν μια συνεδρίαση ΜΚΟ σε συνάρτηση της εκδήλωσης αυτής.

- Το Δεκέμβριο του 1998, το φινλανδικό Υπουργείο Εξωτερικών διοργάνωσε εργαστήριο για τα φορητά όπλα και τον ελαφρό οπλισμό, κατά το οποίο συζητήθηκε ευρέως το πρόβλημα της παράνομης εμπορίας και της διάδοσης των συμβατικών όπλων, με ιδιαίτερη έμφαση στα προβλήματα που ανακύπτουν στον τρίτο κόσμο, ιδίως δε στην Αφρική.

- Μεταξύ 30 Νοεμβρίου και 1ης Δεκεμβρίου, ένας ΜΚΟ διοργάνωσε στο Βέλγιο σεμινάριο για το πρόγραμμα της ΕΕ για την πρόληψη και την καταπολέμηση της παράνομης εμπορίας. Το σεμινάριο αυτό περιελάμβανε δύο μέρη: το πρώτο αφορούσε την παράνομη εμπορία όπλων από και προς τις χώρες της Ευρωπαϊκής Ένωσης και τις συνδεδεμένες χώρες. Το δεύτερο μέρος αφορούσε τις δράσεις της ΕΕ και τη βοήθεια προς ορισμένες περιοχές που θίγονται σοβαρά από το πρόβλημα αυτό.

- Στις 11 και 12 Μαρτίου 1999, το σουηδικό Υπουργείο Εξωτερικών, μαζί με το Σουηδικό Κολέγιο Εθνικής Άμυνας, διοργάνωσε, στη Στοκχόλμη, σεμινάριο με θέμα την "Αφαίρεση των φορητών όπλων και του ελαφρού οπλισμού στο πλαίσιο ειρηνευτικών αποστολών". Στόχος του σεμιναρίου ήταν να παρασχεθεί η ευκαιρία συγκέντρωσης και αντιπαραβολής εμπειριών, αναλύσεων και στρατηγικών μεταξύ ευρέως φάσματος φορέων, εμπειρογνωμόνων και ενδιαφερόμενων συνέδρων από υπηρεσίες των Ηνωμένων Εθνών, Υπουργεία Εξωτερικών, Υπουργεία Άμυνας και ένοπλες δυνάμεις, άλλους διεθνείς και περιφερειακούς οργανισμούς, υπηρεσίες, ινστιτούτα και ΜΚΟ, προκειμένου να προταθούν μέθοδοι και κατευθυντήριες γραμμές για μελλοντικές ενέργειες.

ΣΥΜΠΕΡΑΣΜΑΤΑ

Κατέστη ακόμη επιτακτικότερη η ανάγκη να αντιμετωπιστούν τα προβλήματα που σχετίζονται με την παράνομη εμπορία και τη διάδοση των φορητών όπλων, ιδίως σε περιοχές περιφερειακών αναταραχών και σε περιοχές μετά από περιόδους κρίσης. Τα μέλη της ΕΕ συνέβαλαν στην επίλυση του προβλήματος αυτού με εθνικά μέτρα, με δράσεις και πολιτική υπό την αιγίδα της ΕΕ, καθώς και με την ενεργό συμμετοχή τους στις εργασίες διεθνών οργανισμών και σχεδίων, όπως η δράση στην πρώην Γιουγκοσλαβία υπό την αιγίδα των Ηνωμένων Εθνών και το σχέδιο πρωτοκόλλου των Ηνωμένων Εθνών για τα πυροβόλα όπλα, καθώς και σε περιφερειακά σχέδια, ιδίως στην Αφρική.

Η κοινή δράση της ΕΕ για τα φορητά όπλα, η οποία εγκρίθηκε το Δεκέμβριο του 1998, παρέχει γενικό πλαίσιο για το συντονισμό και την ενίσχυση της πολιτικής της ΕΕ στον τομέα των φορητών όπλων. Στη δράση αυτή, απαριθμούνται ορισμένες αρχές και μέτρα για την πρόληψη και την αντίδραση στο πρόβλημα αυτό, τα οποία τα κράτη μέλη της ΕΕ θα προωθούν, τόσο στο πλαίσιο των αρμόδιων διεθνών οργανισμών όσο και σε περιφερειακό επίπεδο.

Η στενή συνεργασία μεταξύ όλων των ρυθμιστικών και εκτελεστικών αρχών έχει ουσιαστική σημασία για την καταπολέμηση της παράνομης εμπορίας όπλων. Εκτός από τις εθνικές τους προσπάθειες, τα κράτη μέλη της Ευρωπαϊκής Ένωσης κινήθηκαν προς μια στενή ευρωπαϊκή συνεργασία, η οποία καταδεικνύεται από τον κώδικα συμπεριφοράς της ΕΕ για τις εξαγωγές όπλων. Ο κώδικας αυτός συμπεριφοράς καθιερώνει κριτήρια ευθύνης και περιορισμού για τη διαχείριση των μεταφορών όπλων, ενισχύει την ανταλλαγή σχετικών πληροφοριών και τις διαβουλεύσεις μεταξύ εταίρων και βελτιώνει τη διαφάνεια κατά τις αγοραπωλησίες όπλων. Η ομάδα του Συμβουλίου "Εξαγωγές Συμβατικών Όπλων" εξετάζει πολλά θέματα που σχετίζονται με την παράνομη εμπορία και συμβάλλουν στη μείωσή της, όπως π.χ. το θέμα της πρακτόρευσης όπλων.

Για να αποφευχθεί η περιττή επικάλυψη των εργασιών, οι διάφορες ομάδες εργασίας της ΕΕ οι οποίες ασχολούνται με το θέμα της παράνομης εμπορίας φορητών όπλων, και συγκεκριμένα η CODUN και η COARM, πρέπει να αναζητήσουν τρόπο για να συντονίσουν περαιτέρω τις προσπάθειές τους για την αντιμετώπιση του δυσχερούς αυτού παγκόσμιου προβλήματος. Στο μέλλον, τα κράτη μέλη της ΕΕ πρέπει να εξετάσουν το ενδεχόμενο να συνδυάσουν τις ετήσιες εκθέσεις που υποβάλλονται δυνάμει της κοινής δράσης της ΕΕ για τα φορητά όπλα και του προγράμματος της ΕΕ για την καταπολέμηση της παράνομης εμπορίας σε ένα και μόνον έγγραφο.